Klask a ra strolladoù an tu kleiz en em unaniñ evit dilennadeg ar gannidi. Jacques Chirac, en tu dioutañ, a fell dezhañ krouiñ ur strollad unan ma vefe bodet holl strolladoù an tu dehou, Unaniezh evit muiañ-niver ar prezidant (UMP) met dizemglevioù zo dija. Dec’h da noz e oa deuet Jacques Chirac da Roazhon evit kemer perzh en e veeting bras kentañ dalc’het etre an div dro. Embannet en doa sklaer ha splann ne felle ket dezhañ divizout gant Le Pen. « Ne c’haller ket breutaat gant tud strizh o spered ha gant tud kasaus », en doa lavaret peurgetket. Kerkent ha distaget kement-se e oa bet tamallet dezhañ gant e eneber « tec’hel » dioutañ.